Nick Zimmermann (DF), 2026-01-15:
Tusind tak for det.
Jeg vil starte med lidt fakta, for siden fru Mette Frederiksen tiltrådte som statsminister, er antallet af ikkevestlige indvandrere og efterkommere på førtidspension steget med knap 13.000.
Det svarer til en massiv stigning på over 25 pct., og i 2024 betød det altså, at de offentlige udgifter til den her gruppe var på ca. 9 mia. kr.
Det er jo et helt ekstremt stort beløb, der svarer til cirka halvdelen af de ydelsesudgifter, som danskerne i dag må betale til ikkevestlige indvandrere og efterkommere.
Mange stormellemøstlige og afrikanske nationaliteter er jo dybt overrepræsenterede; det gælder eksempelvis irakiske mænd på over 50 år, hvor to ud af tre er på førtidspension.
Men vi ser det samme mønster fra lande som Libanon, Somalia og Afghanistan.
For nylig fik vi i Dansk Folkeparti endelig efter måneders kamp gennemført sammen med regeringen og en række andre partier at genvurdere 5.000 sager om førtidspension til ikkevestlige indvandrere og efterkommere.
Stod det til Dansk Folkeparti, skulle det her tal naturligvis have været højere; det var også noget, vi kæmpede for i forhandlingerne.
Og idéen er, at en ny enhed skal dobbelttjekke for snyd og humbug blandt de mange ikkevestlige, der har fået en førtidspension, hvilket set med vores øjne i Dansk Folkeparti er alt, alt for nemt.
Det er jo selvfølgelig en aftale, som vi i Dansk Folkeparti er glade for, men vi burde gå endnu længere.
For vi kan altså ikke have tillid til, at så mange ikkevestlige har fået førtidspension på et rimeligt grundlag.
Den tidligere beskæftigelsesminister afviste jo ad flere omgange offentligt Dansk Folkepartis idé om at genåbne sagerne, og derfor er jeg jo bare endnu mere glad for, at Dansk Folkepartis store pres – sammen med nogle andre blå partier – endelig fik regeringen til at handle.
Vi må også erkende, at der er nogle mangler i aftalen, for hvis vi kan vende skuden på den udvikling, der er sket de seneste år under fru Mette Frederiksen som statsminister, så kræver det selvfølgelig langt mere handling end i dag.
Derfor har vi indkaldt til den her forespørgsel – for at høre om regeringens initiativer, og om ministeren vil indkalde til forhandlinger om at stoppe tilstrømningen af ikkevestlige på førtidspension.
Vi er særlig glade for, at det nu bliver undersøgt, hvordan muslimsk kultur og det sociale pres heraf har presset, måske, nogle socialrådgivere med en anden etnisk baggrund til at give en førtidspension til ikkevestlige indvandrere, der sagtens kan arbejde, sådan som vi f.eks. har set det med den kriminelle Fasar, som vi kender fra »Den sorte svane«, og der kan jo være langt flere eksempler derude.
Noget andet og mere relevant, måske, er selve reglerne for tilkendelsen af førtidspension, for hvordan er det overhovedet muligt i dag, at ikkevestlige indvandrere kan ende på en førtidspension?
For stod det til Dansk Folkeparti, skal indvandrere i arbejde, og hvis man ikke kan arbejde og ikke vil, så skal man hjem.
Derfor vil vi også opfordre ministeren til at indkalde til nogle forhandlinger om selve tilkendelsesprocessen, så vi kan få strammet den her lovgivning.
Siden statsminister fru Mette Frederiksen overtog i Statsministeriet er nettoindvandringen fra Stormellemøsten mangedoblet, og det er altså med mennesker, som i dag får tilkendt en førtidspension i langt højere grad end andre grupper.
Og i vores øjne i Dansk Folkeparti er det en bunden opgave, at regeringen kommer i gang med at løse det her, for mens vi har set, at det blevet lettere og lettere for ikkevestlige indvandrere at få en førtidspension, kan vi jo også konstatere, at det for rigtig mange danskere er enormt svært at få en førtidspension.
Der er danskere, der kommer igennem rigtig hårde og lange forløb og skal vente mange år på at modtage ydelsen.
Der er sågar danskere – også folk, der har skrevet til mig – der har været møghamrende syge, men alligevel har de i årevis skullet kæmpe med næb og kløer imod et rigidt system.
Og der er der altså bare behov for en tilgang, hvor systemet er mere venligt orienteret over for de danskere, der har det svært, frem for at være en gavebod over for ikkevestlige udlændinge.
Det duer simpelt hen ikke.
Samtidig håber vi jo også i Dansk Folkeparti, at vi kan få sat en stopper for de her mindst 9 mia. kr. om året, som jo altså bruges på ikkevestlige indvandrere.
Så vil der jo være penge til netop at hjælpe de danskere, som jo i allerhøjeste grad har behov for at blive hjulpet.
Så her til slut vil jeg læse en vedtagelsestekst fra Dansk Folkeparti og Danmarksdemokraterne op, som lyder således
: Forslag til vedtagelse »Folketinget konstaterer med stor bekymring, at der er en markant overrepræsentation af ikkevestlige indvandrere på førtidspension i Danmark.
Folketinget finder det afgørende, at førtidspension tilkendes på et retfærdigt grundlag, og at ordningen målrettes borgere med et reelt og dokumenteret behov.
Folketinget konstaterer samtidig, at mange danske borgere, der ikke længere kan varetage et arbejde, oplever lange og belastende forløb, før de opnår tilkendelse af førtidspension.
Dette er uacceptabelt og kræver handling.
Folketinget pålægger derfor regeringen at indlede forhandlinger for at sikre, at den store overrepræsentation af tilkendelser til ikkevestlige indvandrere stoppes, og at tilkendelsesprocessen for danskere lempes.«
Tak for ordet.